CELEX: 32021R2265
Language: da
Date: 2021-12-17 00:00:00
Title: Kommissionens gennemførelsesforordning (EU) 2021/2265 af 17. december 2021 om ændring af forordning (EF) nr. 684/2009 for så vidt angår identificering af certificerede og selvcertificerede små uafhængige producenter af alkoholholdige drikkevarer i det elektroniske administrative dokument

20.12.2021   
               
               
                  DA
               
               
                  Den Europæiske Unions Tidende
               
               
                  L 455/24
               
            
         KOMMISSIONENS GENNEMFØRELSESFORORDNING (EU) 2021/2265
         af 17. december 2021
         om ændring af forordning (EF) nr. 684/2009 for så vidt angår identificering af certificerede og selvcertificerede små uafhængige producenter af alkoholholdige drikkevarer i det elektroniske administrative dokument
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (1), særlig artikel 29, stk. 1, og
         ud fra følgende betragtninger:
         
                     (1)
                  
                  
                     Ved Kommissionens gennemførelsesforordning (EU) 2021/2266 (2) fastlægges udformningen af den attest som omhandlet i artikel 23a, stk. 1, i Rådets direktiv 92/83/EØF (3), der skal udstedes af medlemsstaterne til små uafhængige producenter af alkoholholdige drikkevarer. Ved nævnte forordning fastsættes også de henvisninger, som disse producenter skal foretage i det administrative dokument i forbindelse med bevægelser af alkoholholdige drikkevarer i henhold til kapitel IV og V i direktiv 2008/118/EF.
                  
               
                     (2)
                  
                  
                     I bilag I til Kommissionens forordning (EF) nr. 684/2009 (4) fastsættes strukturen for og indholdet af de elektroniske meddelelser, der anvendes i forbindelse med punktafgiftspligtige varers bevægelser under punktafgiftssuspension, samt de dataelementer, der kræves for at udfylde visse datafelter i disse meddelelser.
                  
               
                     (3)
                  
                  
                     Med henblik på at lade de certificerede og selvcertificerede små uafhængige producenter være omfattet af reglerne er det nødvendigt at ændre forklaringen for dataelementerne »l« og »n« i datagruppen »17«, der indgår i det elektroniske administrative dokument i forbindelse med alkoholholdige drikkevarers bevægelser under punktafgiftssuspension.
                  
               
                     (4)
                  
                  
                     Forordning (EF) nr. 684/2009 bør derfor ændres.
                  
               
                     (5)
                  
                  
                     Anvendelsen af denne forordning bør udskydes til den 1. januar 2022 for at sikre en tilpasning til anvendelsen af nationale foranstaltninger, der er truffet med henblik på gennemførelsen af Rådets direktiv (EU) 2020/1151 (5).
                  
               
                     (6)
                  
                  
                     Foranstaltningerne i denne forordning er i overensstemmelse med udtalelse fra Punktafgiftsudvalget —
                  
               VEDTAGET DENNE FORORDNING:
         
            Artikel 1
            I tabel 1 i bilag I til forordning (EF) nr. 684/2009 foretages følgende ændringer:
            
                        1)
                     
                     
                        datagruppe »17«, rækken for dataelement »l« (»Oprindelsesbetegnelse«), kolonne F, punkt 3 og 4, affattes således:
                        
                                    »3.
                                 
                                 
                                    For alkoholholdige drikkevarer, der er produceret af selvcertificerede små uafhængige producenter, tilføjes erklæringen vedrørende den erhvervsdrivendes status, jf. artikel 4 og artikel 5, stk. 1 og 2, i Kommissionens gennemførelsesforordning 2021/2266 (*), hvis det er hensigten at stille krav om en reduceret punktafgiftssats i bestemmelsesmedlemsstaten.
                                 
                              
                                    4.
                                 
                                 
                                    For alkoholholdige varer, der er produceret af certificerede små uafhængige producenter, tilføjes erklæringen vedrørende den type alkoholholdige drikkevare, der er godkendt i henhold til certifikatet, jf. artikel 2 i Kommissionens gennemførelsesforordning 2021/2266, hvis det er hensigten at stille krav om en reduceret punktafgiftssats i bestemmelsesmedlemsstaten.
                                 
                              
                                    (*)
                                 
                                 
                                    Kommissionens gennemførelsesforordning (EU) 2021/2266 af 17. december 2021 om fastlæggelse af regler for anvendelsen af Rådets direktiv 92/83/EØF for så vidt angår certificering og selvcertificering af små uafhængige producenter af alkoholholdige drikkevarer med henblik på punktafgifter (EUT L 26 af …., s. …).«
                                 
                              
                  
                        2)
                     
                     
                        datagruppe »17«, rækken for dataelement »n« (»Producentens størrelse«), kolonne F, affattes således:
                        »For alkoholholdige drikkevarer, der er produceret af selvcertificerede små uafhængige producenter, oplyses den årlige produktionsmængde, jf. artikel 5, stk. 3, i Kommissionens gennemførelsesforordning 2021/2266, hvis det er hensigten at stille krav om en reduceret punktafgiftssats i bestemmelsesmedlemsstaten. Dette dataelements værdi skal være større end nul.«
                     
                  
         
            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. december 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 9 af 14.1.2009, s. 12.
         
            (2)  Kommissionens gennemførelsesforordning (EU) 2021/2266 af 17. december 2021 om fastlæggelse af regler for anvendelsen af Rådets direktiv 92/83/EØF for så vidt angår certificering og selvcertificering af små uafhængige producenter af alkoholholdige drikkevarer med henblik på punktafgifter (se side 26 i denne EUT).
         
            (3)  Rådets direktiv 92/83/EØF af 19. oktober 1992 om harmonisering af punktafgiftsstrukturen for alkohol og alkoholholdige drikkevarer (EFT L 316 af 31.10.1992, s. 21).
         
            (4)  Kommissionens forordning (EF) nr. 684/2009 af 24. juli 2009 om gennemførelse af Rådets direktiv 2008/118/EF for så vidt angår edb-procedurer for punktafgiftspligtige varers bevægelser under punktafgiftssuspension (EUT L 197 af 29.7.2009, s. 24).
         
            (5)  Rådets direktiv (EU) 2020/1151 af 29. juli 2020 om ændring af direktiv 92/83/EØF om harmonisering af punktafgiftsstrukturen for alkohol og alkoholholdige drikkevarer (EUT L 256 af 5.8.2020, s. 1).